Dynamite (BTS-sang)

«Dynamite» er en sang fra 2020 med den sørkoreanske guttegruppen BTS. Låten ble utgitt 21. august 2020 gjennom selskapene Big Hit og Sony Music. Den er BTS' første fullt ut engelskspråklige låt. Sangen er skrevet av David Stewart og Jessica Agombar, og produsert av Stewart.

Bakgrunn 
26. juli 2020 bekreftet gruppen at de skulle gi ut en engelskspråklig sang i august samme år. Låten er den første fra gruppens kommende album. Under kunngjøringen fortalte gruppen at «på grunn av covid-19 har folk verden over gått gjennom tøffe tider, og vi ønsket å spre litt positiv energi med fansen vår».

Noen dager etter delte gruppen en forhåndslenke til Spotify, og 2. august avslørte Big Hit at sangtittelen var «Dynamite» (dynamitt). Senere delte gruppen en promoteringsplan som omfattet to musikkvideoutgivelser, tre intervjuer med amerikanske tv-selskaper og en opptreden under MTV Video Music Awards 2020. En EDM-remiks og akustisk remiks av sangen ble utgitt 24. august.

Musikk og tekst 
«Dynamite» er en 70-tallsinspirert disco-popsang, med elementer av funk og soul. Under en pressekonferanse sa bandmedlem Suga at låten har et budskap om «selvsikkerhet og lykke. Det er som når du faller sammen, og prøver å reise deg igjen. Det er sånn sangen er». I et intervju med Zane Lowe fra Apple Music, sa bandmedlem RM at sangen er «laget på positive vibber, energi, håp, kjærlighet, renhet, alt».

Mottakelse 
Låten ble raskt en internasjonal hit og tok seg inn på toppen av strømmelister og hitlister verden over. Også musikkritikere var positive til låten: 

«De internasjonale superstjernene i BTS er tilbake med en oppløftende og frisk ny låt som gjør dem automatisk kvalifisert for tittelen 'årets sommerhit' (…) Den tre og et halvt minutter lange låten er en av de mest poppete låtene som gruppen har utgitt til nå», skrev Tim Chan fra Rolling Stone. 

Journalist Ellie Bate fra Buzzfeed kommenterte at «sangen i seg selv er utvilsomt en lykkelig og upbeat discolåt, der både teksten og koreografien hyller musikklegenden som Rolling Stones, Michael Jackson og Elvis Presley. Sangen er upbeat, poppet, full av regnbuefarger og sødme».

Rhian Daly fra NME skrev at «'Dynamite' hermer etter de friske, smittende elementene fra disco for å få frem sin lystige energi – og holder seg til sjangerens tradisjon for å være en pustepause når livet blir tøft.»

Musikkvideo 
Musikkvideoen til «Dynamite» ble først sluppet som et 28 sekunder langt forhåndsklipp på Big Hits offisielle YouTube-kanal 18. august. Klippet viste scener der bandmedlemmene opptrådte i pastellfargede klær med en solnedgang i bakgrunnen. 

20. august klokken 23.30 amerikansk østkysttid startet en nedtelling på Big Hits YouTube-kanal. Videoen hadde premiere ved midnatt EST (klokken 06.00 norsk tid) og ble sett av 3 millioner – ny rekord for en musikkvideopremiere på YouTube. Åtte timer etter premieren hadde videoen 45 millioner visninger, og et drøyt døgn etter passerte antall visninger 100 millioner – ny rekord for YouTube.

Sporliste

Opphavspersoner og bidragsytere 
Krediteringene er hentet fra Tidal.

 BTS – hovedvokal
 David Stewart – produksjon, låtskriving, trommer, slagverk, bassgitar, synthbass, synth, pads, piano, elgitar, forhåndsinnspilte horn, forhåndsinnspilte strykere, bakgrunnsvokal
 Jessica Agombar – låtskriving
 Johnny Thurkell – horn
 Pdogg – innspilling og bearbeiding 
 Jenna Andrews – vokalproduksjon
 Juan «Saucy» Peña – vokalbearbeiding
 Serban Ghenea – miks-bearbeiding 
 John Hanes – assisterende miks-bearbeiding 
 Chris Gehringer – mastering

Utgivelseshistorikk

Referanser

Eksterne lenker 
 
 

Sanger fra 2020
Sørkoreansk musikk